Ψήφισμα της Επιτροπής των Περιφερειών για το έγγραφο "Η μεταρρύθμιση των Διαρθρωτικών Ταμείων και η συνοχή στα πλαίσια της πολιτικής συζήτησης σχετικά με τη δέσμη μέτρων για την Ατζέντα 2000"

(1999/C 198/01)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση του Προεδρείου της 18ης Νοεμβρίου 1998 με την οποία ανατίθεται στην επιτροπή Ι η κατάρτιση ψηφίσματος για τη μεταρρύθμιση των Διαρθρωτικών Ταμείων·

έχοντας υπόψη το σχέδιο ψηφίσματος που εγκρίθηκε από την επιτροπή Ι στη συνεδρίαση της 3ης Φεβρουαρίου 1999 (CdR 1/99 rev. 1· εισηγητής: ο κ. Zaplana)·

λαμβάνοντας υπόψη ότι η Επιτροπή των Περιφερειών ενέκρινε στην ολομέλεια του Σεπτεμβρίου γνωμοδότηση για την "Πρόταση κανονισμού (ΕΚ) του Συμβουλίου με την οποία θεσπίζονται γενικές διατάξεις για τα Διαρθρωτικά Ταμεία" (CdR 167/98 fin)(1)· στην ολομέλεια του Νοεμβρίου ενέκρινε γνωμοδοτήσεις σχετικά με την "Πρόταση κανονισμού (ΕΚ) του Συμβουλίου με την οποία τροποποιείται ο κανονισμός (ΕΚ) αριθ. 1164/94 με τον οποίο συγκροτείται το Ταμείο Συνοχής" (CdR 235/98 fin)(2), την "Πρόταση κανονισμού (ΕΚ) του Συμβουλίου σχετικά με το Ευρωπαϊκό Ταμείο Περιφερειακής Ανάπτυξης" (CdR 240/98 fin)(3), την "Πρόταση κανονισμού (ΕΚ) του Συμβουλίου σχετικά με το Ευρωπαϊκό Κοινωνικό Ταμείο" (CdR 155/98 fin)(4) και την "Πρόταση κανονισμού (ΕΚ) του Συμβουλίου με την οποία συγκροτείται το Μέσο Διαρθρωτικής Πολιτικής για την Προένταξη" (CdR 241/98 fin)(5) και ότι στην ολομέλεια του Ιανουαρίου 1999 ενέκρινε τις γνωμοδοτήσεις για την "Πρόταση κανονισμού (ΕΚ) του Συμβουλίου σχετικά με την ενίσχυση της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγύησης - ΕΓΤΠΕ" (CdR 308/98 fin)(6) και την "Πρόταση κανονισμού (ΕΚ) του Συμβουλίου σχετικά με τα διαρθρωτικά μέσα στον τομέα της αλιείας" (CdR 309/98 fin)(7)·

λαμβάνοντας υπόψη ότι, όπως δηλώνεται από την Επιτροπή των Περιφερειών στη γνωμοδότηση για τον γενικό κανονισμό (παράγραφος 1.1) οι εν λόγω προτάσεις κανονισμού που καταρτίσθηκαν από την Ευρωπαϊκή Επιτροπή εγγράφονται στο γενικό πλαίσιο των νομοθετικών προτάσεων της Ατζέντα 2000 και ότι υφίσταται στενή αλληλεξάρτηση μεταξύ των διαφόρων στοιχείων της εν λόγω Ατζέντας, των γενικών νομοθετικών προτάσεών της και των γενικών αποφάσεων που πρέπει να ληφθούν·

λαμβάνοντας υπόψη ότι, όπως επίσης δηλώνεται στην προαναφερθείσα γνωμοδότηση (παράγραφος 1.2 και 1.3), η μεταρρύθμιση της διαρθρωτικής πολιτικής διαδραματίζει σημαντικό ρόλο στις αποφάσεις για την Ατζέντα 2000 δεδομένου ότι για να επιτευχθεί μία ισορροπημένη οικονομική και κοινωνική ανάπτυξη της Κοινότητας, ένας από τους θεμελιώδης στόχους της Ένωσης, είναι απαραίτητη η αποκατάσταση των περιφερειακών ανισοτήτων, με εφαρμογή της αρχής της αλληλεγγύης·

λαμβάνοντας υπόψη ότι οι συζητήσεις που διεξήχθησαν στο Ευρωπαϊκό Συμβούλιο της Βιέννης το Δεκέμβριο του 1998 σχετικά με τις προτάσεις που περιέχονται στην Ατζέντα 2000 καθιστούν υποχρεωτικό να εκφραστεί η Επιτροπή των Περιφερειών ως προς το θέμα αυτό·

κατά την 28η σύνοδο ολομέλειας της 10ης και 11ης Μαρτίου 1999 (συνεδρίαση της 10ης Μαρτίου), ενέκρινε το ακόλουθο ψήφισμα.

Η Επιτροπή των περιφερειών

1. Επαναλαμβάνει την υποστήριξή της στην προώθηση ισορροπημένης και βιώσιμης οικονομικής και κοινωνικής προόδου, που να στηρίζεται στην αρχή της αλληλεγγύης, η οποία αποτελεί θεμελιώδη στόχο της Ευρωπαϊκής Ένωσης, για την επίτευξη του οποίου είναι απολύτως απαραίτητο να ενισχυθεί η οικονομική και κοινωνική συνοχή, να τεθεί σε ενέργεια και να ενταθεί η αρχή της επικουρικότητας, να επεκταθούν οι όροι της εταιρικής σχέσης σε τοπικούς και αναπτυξιακούς οικονομικούς και κοινωνικούς φορείς.

2. Δηλώνει ότι οι ευρωπαίοι πολίτες επιθυμούν μια Ευρωπαϊκή Ένωση η οποία να στηρίζεται στην αλληλεγγύη και στη συνεργασία μεταξύ των κρατών μελών και των περιφερειών για να επιτευχθεί μία δίκαια αναδιανομή του πλούτου και ότι η διαρθρωτική πολιτική της Ένωσης αποτελεί με την έννοια αυτή το κυριότερο κοινοτικό μέσο γιατί σέβεται την ευρωπαϊκή αλληλεγγύη δεδομένου ότι επιδιώκει τον ίδιο τελικό στόχο, δηλαδή την εξάλειψη των ανισοτήτων μεταξύ των περιφερειών και την ανάπτυξη των πιο μειονεκτικών περιοχών ώστε να βελτιωθούν κατ'αυτόν τον τρόπο οι συνθήκες διαβίωσης των ευρωπαίων πολιτών.

3. Εκδηλώνει την υποστήριξή της στα συμπεράσματα της Συνάντησης Κορυφής του Ευρωπαϊκού Συμβουλίου της Βιέννης όσον αφορά τη δέσμευσή του να επιτύχει έως τον Μάρτιο 1999 πολιτική συμφωνία σχετικά με την "Ατζέντα 2000" ώστε να εγκριθεί το πρόγραμμα αυτό πριν από τις εκλογές του Ευρωπαϊκού Κοινοβουλίου τον Ιούνιο 1999. Επιθυμεί επίσης σχετικά μ'αυτό να τονίσει ότι είναι απαραίτητο να διατεθούν στα διαρθρωτικά ταμεία και στο ταμείο συνοχής οι αναγκαίοι πόροι χωρίς κανένα ενδεχόμενο περιορισμό για την ώθηση της οικονομικής ανάπτυξης και της απασχόλησης, δεδομένου ότι οι επενδύσεις είναι ακριβώς αυτές που ωθούν την ανάπτυξη και την απασχόληση.

4. Ζητεί για το λόγο αυτό από τους πολιτικούς εκπροσώπους των κρατών μελών να λάβουν υπόψη κατά τις δημόσιες συζητήσεις τους για την Ατζέντα 2000 και στα πλαίσιά της, για την αναθεώρηση του συστήματος κοινοτικής χρηματοδότησης μεταξύ άλλων, την αρχή της αλληλεγγύης μεταξύ των κρατών μελών και των περιφερειών.

5. Λαμβάνει υπό σημείωση την πρόταση της Επιτροπής για διατήρηση της υποστήριξης μέσω του Ταμείου Συνοχής. Εκφράζει την άποψη επίσης ότι το εν λόγω Ταμείο ενδέχεται να διαδραματίσει χρήσιμο ρόλο και στο μέλλον, κατά την κάλυψη του ελλείμματος υποδομών που υπάρχει στα δικαιούχα κράτη μέλη.

6. Επισημαίνει ότι, από τη στιγμή που επιτεύχθηκε το ενιαίο νόμισμα, η ευρωπαϊκή πολιτική συζήτηση πρέπει να εξετάσει τους υπόλοιπους στόχους που περιέχονται στη Συνθήκη της Ένωσης, όπως αυτούς που αφορούν την οικοδόμηση μιας κοινωνικής Ευρώπης, την προώθηση μιας ισορροπημένης και βιώσιμης ανάπτυξης και την ενίσχυση της συνοχής ώστε η ΟΝΕ να μπορέσει να θεωρηθεί επίσης ως μέσο στην υπηρεσία αυτών των στόχων.

7. Επιβεβαιώνει την πεποίθησή της ότι οι πολιτικές που περιέχονται στην Ατζέντα 2000 και ειδικότερα όσες αναφέρονται στα Διαρθρωτικά Ταμεία και στη συνοχή είναι πλήρως συνεκτικές με τις άλλες πολιτικές της ΕΕ όπως αυτές που ενισχύουν την ανταγωνιστικότητα, την έρευνα και την ανάπτυξη ή την επίτευξη του ενιαίου νομίσματος, που όλες τους αποβλέπουν στην ολοκλήρωση και την ενίσχυση της ίδιας της ΕΕ.

8. Τονίζει την ανάγκη να ενισχυθεί η αρχή της εταιρικής σχέσης, ώστε οι τοπικές και περιφερειακές αρχές, ιδιαίτερα, να συμμετάσχουν ενεργά σε όλες τις φάσεις των δράσεων των Διαρθρωτικών Ταμείων και της πολιτικής για τις αγροτικές περιοχές, προωθώντας την αρχή των ολοκληρωμένων πολυετών προγραμμάτων για τις περιφέρειες που καταρτίζονται και εφαρμόζονται σε περιφερειακό επίπεδο.

9. Καλεί, τέλος, τους εκπροσώπους των κρατών μελών που θα συμμετάσχουν στην Έκτακτη Διάσκεψη Κορυφής του Βερολίνου το Μάρτιο να λάβουν υπόψη, στις συζητήσεις τους, τις προτάσεις που υποβάλλονται στο παρόν ψήφισμα και τις γνωμοδοτήσεις της ΕΤΠ για την Ατζέντα 2000 δεδομένου ότι, ακριβώς για ένα θέμα τόσο ζωτικό για το μέλλον των περιφερειών όπως είναι η διαρθρωτική πολιτική και η συνοχή είναι απαραίτητο τα κράτη μέλη και τα κοινοτικά όργανα να ακούσουν τη φωνή των νόμιμων εκπροσώπων των πολιτικών και ευρωπαϊκών περιφερειών.

10. Τέλος, τονίζει τη σημασία ολοκλήρωσης της πρότασης για την Ατζέντα 2000. Η διεύρυνση με τις νέες υποψήφιες χώρες είναι απολύτως απαραίτητη λόγω της πολιτικής για την ασφάλεια και για δημοκρατικούς λόγους αποβλέπει επίσης στο να συμβάλει θετικά στην οικονομική ανάπτυξη ολόκληρης της Ευρώπης. Η ΕΤΠ θεωρεί ότι κατά τη διεργασία της διεύρυνσης πρέπει να συνδυασθεί η διατήρηση μιας ενεργού διαρθρωτικής πολιτικής στα παρόντα μέλη με τη διασφάλιση πόρων για τα μελλοντικά μέλη.

Βρυξέλλες, 10 Μαρτίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) ΕΕ C 373 της 2.12.1998, σ. 1.

(2) ΕΕ C 51 της 22.2.1999, σ. 10.

(3) ΕΕ C 51 της 22.2.1999, σ. 1.

(4) ΕΕ C 51 της 22.2.1999, σ. 48.

(5) ΕΕ C 51 της 22.2.1999, σ. 7.

(6) ΕΕ C 93 της 6.4.1999, σ. 1.

(7) ΕΕ C 93 της 6.4.1999, σ. 16.